Document ID: 32013D0753

KOMISIJAS ĪSTENOŠANAS LĒMUMS
(2013. gada 11. decembris),
ar ko izdara grozījumus Lēmumā 2012/226/ES par dzelzceļa sistēmas kopīgo drošības mērķu otro kopumu
(izziņots ar dokumenta numuru C(2013) 8780)
(Dokuments attiecas uz EEZ)
(2013/753/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2004. gada 29. aprīļa Direktīvu 2004/49/EK par drošību Kopienas dzelzceļos un par Padomes Direktīvas 95/18/EK par dzelzceļa pārvadājumu uzņēmumu licencēšanu un Direktīvas 2001/14/EK par dzelzceļa infrastruktūras jaudas sadali un maksas iekasēšanu par dzelzceļa infrastruktūras izmantošanu un drošības sertifikāciju grozījumiem (Dzelzceļu drošības direktīva) (1) un jo īpaši tās 7. panta 3. punkta otro daļu,
tā kā:
(1)
Komisija saskaņā ar Direktīvu 2004/49/EK pilnvaroja Eiropas Dzelzceļa aģentūru (“Aģentūra”) sagatavot kopīgo drošības mērķu projektu un ar tiem saistīto kopīgo drošības metožu projektu laikposmam no 2011. gada līdz 2015. gadam. Pēc 2013. gadā veiktā ikgadējā novērtējuma Aģentūra sniedza Komisijai ieteikumu grozīt kopīgo drošības mērķu otrā kopuma projektu, kas noteikts Komisijas 2012. gada 23. aprīļa Lēmumā 2012/226/ES par dzelzceļa sistēmas kopīgo drošības mērķu otro kopumu (2). Šā lēmuma pamatā ir Aģentūras ieteikums.
(2)
Konsekventu nacionālo datu trūkuma dēļ nacionālās atsauces vērtības (NRV) Bulgārijai, Rumānijai un Slovākijai dažām atsevišķām riska kategorijām sākotnēji tika noteiktas, vai nu izmantojot datus par 2004.-2006. gadu, kuri nav pilnībā konsekventi, vai pamatojoties uz citu dalībvalstu NRV. Tagad ir iespējams konsekventi pārrēķināt NRV šīm kategorijām, un tāpēc būtu jāaizstāj sākotnējās NRV pievienotajās tabulās.
(3)
Horvātija pievienojās Savienībai 2013. gada 1. jūlijā. Lai kvantitatīvi identificētu pašreizējos dzelzceļa sistēmas drošības raksturlielumus Horvātijā, NRV ir aprēķinātas, izmantojot citām dalībvalstīm lietoto metodiku. Šīs NRV būtu jāietver Lēmuma 2012/226/ES pielikumā.
(4)
Tāpēc būtu attiecīgi jāgroza Lēmums 2012/226/ES.
(5)
Šajā lēmumā paredzētie pasākumi ir saskaņā ar atzinumu, ko sniegusi Direktīvas 2004/49/EK 27. panta 1. punktā minētā komiteja,
IR PIEŅĒMUSI ŠO LĒMUMU.
1. pants
Lēmuma 2012/226/ES pielikuma 1. iedaļu “Nacionālās atsauces vērtības (NRV)” aizstāj ar šā lēmuma pielikuma tekstu.
2. pants
Šis lēmums ir adresēts dalībvalstīm.
Briselē, 2013. gada 11. decembrī

Labels: 8
18
15